KIRJALLINEN KYSYMYS E-3205/02

esittäjä(t): Kathleen Van Brempt (PSE) komissiolle

(11. marraskuuta 2002)

Aihe: Tietokonevirukset

Yritykset ja yksityishenkilöt kärsivät yhä useammin tietokonevirusten aiheuttamista vahingoista.

Voiko komissio ilmoittaa EU:ssa kuukausittain esiintyvien tietokonevirusten lukumäärän? Voisiko se antaa nämä tiedot myös kahdelta edellisvuodelta kehityssuuntauksen tarkastelemiseksi?

Voiko komissio ilmoittaa Belgiassa kuukausittain esiintyvien tietokonevirusten lukumäärän? Voisiko se antaa nämä tiedot myös kahdelta edellisvuodelta kehityssuuntauksen tarkastelemiseksi?

Onko tämä kasvava ongelma?

Mitkä ovat tietokonevirusten aiheuttamat taloudelliset vahinkosummat?

Millaisia aloitteita komissio tekee tämän ongelman ratkaisemiseksi?

Erkki Liikasen komission puolesta antama vastaus

(5. helmikuuta 2003)

Sähköiset viestintäverkot ja tietojärjestelmät ovat nykyään oleellinen osa Euroopan unionin kansalaisten päivittäistä elämää ja yhteisön taloudellisen menestyksen perusta. Verkot ja tietojärjestelmät lähentyvät toisiaan ja ovat entistä enemmän yhteydessä toisiinsa. Vaikka tästä kehityksestä on paljon hyötyä, infrastruktuureilla on omat haavoittuvat kohtansa ja ne tarjoavat tilaisuuksia rikolliseen toimintaan ja digitaaliseen ilkivaltaan. Komissio on hyvin huolissaan virusten ja muiden vahingollisten ohjelmakoodien levinneisyyden lisääntymisestä.

Komissio ei kerää tilastotietoja levitettyjen virusten ja muiden vahingollisten ohjelmakoodien tarkasta lukumäärästä eikä selvitä niiden aiheuttamien vahinkojen määrää. Julkisesti on saatavilla useita raportteja, joissa annetaan erilaisia arvioita. Sivustossa http://www.securitystats.com/virusstats.asp on luettelo sivustoista, joista saa tilastotietoja viruksista ja niiden aiheuttamista vahingoista. Useimpien laskelmien mukaan viruksia on reilusti yli 70 000 ja määrä kasvaa eksponentiaalisesti. Näillä luvuilla ei sinällään ole kovinkaan suurta merkitystä. Virusten aiheuttamat vahingot riippuvat useista tekijöistä, kuten leviämisnopeudesta sekä siitä, miten nopeasti virustentorjuntaohjelmat havaitsevat viruksen ja miten paljon haittaa se aiheuttaa tietokoneille. Komission käsityksen mukaan virusten aiheuttamien vahinkojen määrästä ei ole saatavilla luotettavia lukuja. Useimmat yritykset ja yksityishenkilöt eivät ilmoita onnistuneiden virushyökkäysten tai vahinkojen määrää. Jos vahingoista ilmoitetaan, niiden laskentamenetelmät vaihtelevat suuresti eikä tietojen paikkansapitävyyttä yleensä tarkisteta.

On kuitenkin selvää, että virukset ovat merkittävä ja kasvava ongelma, ja komissio on käsitellyt vahingollisen ohjelmakoodin ongelmaa useissa tiedonannoissaan ja aloitteissaan. Tammikuussa 2001 komissio antoi laaja-alaisen poliittisen julkilausuman tietoverkkojen turvallisuutta ja tietoverkkorikollisuutta koskevassa tiedonannossaan Turvallisempaan tietoyhteiskuntaan tietojärjestelmien turvallisuutta parantamalla ja tietokonerikollisuutta ehkäisemällä(1). Kesäkuussa 2001 komissio antoi

tiedonannon Verkko- ja tietoturva: Ehdotus eurooppalaiseksi lähestymistavaksi(2), jossa käsiteltiin yksityiskohtaisemmin verkkoturvaan kohdistuvia uhkia ja ehdotettuja ennalta ehkäiseviä toimenpiteitä. Komissio on ehdottanut useita ennalta ehkäiseviä toimenpiteitä ja tehnyt myös aloitteen välineiden antamiseksi lainvalvontaviranomaisille, jotta viruksia levittävät henkilöt saadaan vastuuseen.

Ennalta ehkäisevistä toimenpiteistä komissio on tehnyt useita aloitteita osana eEurope-toimintasuunnitelmiaan ja IST-ohjelmaansa, jotka lisäävät verkkojärjestelmien turvallisuutta, helpottavat turvatekniikoiden käyttöön saantia, lisäävät tietoisuutta turvakysymyksistä ja keinoista suojata tietokoneita sekä tukevat nopeaa reagointia yksittäistapauksissa (lisätietoja verkko-osoitteessa http://europa.eu.int/information_society/eeurope/index_en.htm). Verkko- ja tietoturva on jälleen yksi prioriteettialueista komission vuoden 2003 työohjelmassa. Komissio tutkii parhaillaan, miten tieto- ja viestintäverkkojen turvallisuutta voidaan parantaa, kuten edellä mainitussa komission tiedonannossa todettiin. Lisäksi se tutkii mahdollisuutta perustaa verkko- ja tietoturvayksikkö, mistä neuvoston(3) ja parlamentin(4) verkko- ja tietoturvallisuutta koskevissa päätöslauselmissa muistutetaan.

Komissio teki huhtikuussa 2002 ehdotuksen puitepäätökseksi tietojärjestelmiin kohdistuvista hyökkäyksistä(5). Ehdotus koskee tietojärjestelmiin kohdistuvan rikollisen toiminnan merkittävimpiä muotoja, kuten tietojärjestelmien luvatonta käyttöä, vahingollisen ohjelmakoodin levittämistä ja palvelunestohyökkäyksiä. Puitepäätöksellä pyritään varmistamaan, että Euroopan lainvalvontaviranomaiset voivat ryhtyä toimenpiteisiin näitä rikoksen uusia muotoja vastaan. Parlamentti antoi hiljattain lausunnon ehdotuksesta, ja sitä käsitellään parhaillaan neuvostossa.

(1) KOM(2000) 890 lopullinen.

(2) KOM(2001) 298 lopullinen.

(3) Neuvoston päätöslauselma 28.1.2002 (EYVL C 43, 16.2.2002).

(4) A5-0311/2002 lopullinen, EP:n päätöslauselma 17.9.2002.

(5) EYVL C 203 E, 27.8.2002.